
Imam neke drugarice koje su patološke lažljivice, toliko lažu da same sebe uvjere u to. Pored toga što laže, jedna od njih se ponaša loše i nemoralno kad su u pitanju muškarci, a druga se samo hvali tj. materijalista je. Neka mi Uzvišeni Allah oprosti, zaista nikoga ne osuđujem, ali to su činjenice. Šta da uradim u tom slučaju? Pokušala sam da ih ignorišem da bih izbjegla da im sve kažem i da se posvađamo, ali one me toliko guše i stalno me zovu. Da li je grijeh da im kažem da im želim sve najbolje, da ih Allah uputi na Pravi put, ali da zaista ne mogu više s njima da se družim jer sam ih dosta puta uhvatila u laži, ukratko, jer mi ne odgovaraju? Ja sam sretna kad izađem s drugaricama koje su fine i poštene, s kojima pričam o vjeri i nečem pametnom. Neću reći da sam neka vjernica, ali trudim se da izvršavam Allahova naređenja koliko mogu i imam svoj ponos i dostojanstvo.


Nadam se da ćete mi pomoći odgovorom, neka vas Uzvišeni Allah nagradi!


* 
* 
* 
* 
* 
* 
* 
* 
* 
* 

 

Prijatelji i prijateljice u islamu?
===================================

 

Uvažena sestro, mnogo toga trebali bismo kazati da bi odgovor na vaše pitanje bio potpun, ali zbog skučenosti prostora, spomenut ćemo samo nekoliko najbitnijih stvari.


Prvo, islam mnogo pažnje posvećuje odabiru prijatelja, pošto je općeprihvatljiva teza da na čovjeka, kako u pozitivnom tako u i negativnom smislu, mnogo traga ostavlja društvo.


Tako je vidljivo da osoba koja odabere loše društvo, nakon kraćeg perioda, iako u početku nije bila kao oni, poprima od njih mnoge loše osobine. Isto tako, ako osoba odabere sebi dobro društvo, vremenom od njih poprima lijepe i moralne osobine.


Allahov Poslanik, sallallahu alejhi ve sellem, kazao je: “Čovjek je na vjeri svoga druga, stoga dobro pazite koga uzimate za svoje prijatelje.” (Tirmizi, Ebu Davud, od Ebu Hurejre, radijallahu anhu, a šejh Albani ocijenio ga je vjerodostojnim – hasen, dobrim, u više svojih djela)


Naš narod ima običaj kazati: “S kim si, takav si”, što se potpuno podudara sa značenjem citiranog hadisa.


Drugo, shodno prethodno spomenutom hadisu, savjetujem vam da se čuvate spomenutih osoba i da ih ne prihvatate kao prisne prijatelje. Ali, isto tako, smatram da nije pametno da s njima potpuno prekinete kontakt (osim ako doista vidite da bi vas to moglo odvući od Pravog puta). Vi ste već upoznali njihovo stanje i zato se, inšallah, ne treba bojati da će one djelovati na vas i stoga je pametno da se povremeno vidite s njima i da pokušate pozitivno djelovati na njih. Da, to iziskuje strpljenja i nosi u sebi dozu rizika, ali nije rješenje u tome da svi podignemo ruke od osoba koje pri sebi imaju loših osobina. Neko treba i njima da ukaže na Pravi put. Ne treba gubiti nadu, već treba sa svakim pokušati i pružiti mu priliku da krene Pravim putem.


Treće, Allahu neprestano zahvaljujte što vam je otvorio oči, počastio vas uputom, pa nemoralne i loše osobine vidite u njihovom stvarnom obliku. Mnogo je omladine u današnjem vremenu koja se natječe u nemoralu i koja nemoral smatra moralom.


A Allah najbolje zna!


Odgovorio: Pezić Elvedin


